คำสั่งกรมพัฒนาฝีมือแรงงาน ที่ 492/2536 เรื่อง มอบหมายอำนาจหน้าที่ของอธิบดีตามพระราชบัญญัติการทำงานของคนต่างด้าว พ.ศ.2521
คำสั่งกรมพัฒนาฝีมือแรงงาน
คำสั่งกรมพัฒนาฝีมือแรงงาน
ที่ ๔๙๒/๒๕๓๖
เรื่อง
มอบอำนาจหน้าที่ของอธิบดีตามพระราชบัญญัติ
การทำงานของคนต่างด้าว
พ.ศ. ๒๕๒๑
-------
 โดยที่เป็นการสมควรปรับปรุงการมอบหมายอำนาจหน้าที่ของอธิบดีตามพระราชบัญญัติการทำงานของคนต่างด้าว
พ.ศ. ๒๕๒๑ เพื่อประสิทธิภาพในการบริหารกฎหมายและอำนวยประโยชน์แก่ผู้เกี่ยวข้องในส่วนภูมิภาค
 อาศัยอำนาจตามความในมาตรา
๗ มาตรา ๘ มาตรา ๑๐ และมาตรา ๑๒ แห่งพระราชบัญญัติการทำงานของคนต่างด้าว พ.ศ. ๒๕๒๑
อธิบดีกรมพัฒนาฝีมือแรงงาน จึงมีคำสั่งกำหนดการมอบหมายอำนาจหน้าที่ไว้ดังต่อไปนี้
 ๑.
ให้ยกเลิกคำสั่งกรมพัฒนาฝีมือแรงงานที่ ๓๗/๒๕๓๕ ลงวันที่ ๒๘ เมษายน พ.ศ. ๒๕๓๕
เรื่อง มอบหมายอำนาจหน้าที่ของอธิบดีตามพระราชบัญญัติการทำงานของคนต่างด้าว พ.ศ. ๒๕๒๑
 ๒.
ผู้ว่าราชการจังหวัดมีอำนาจพิจารณาออกใบอนุญาตทำงานให้คนต่างด้าว ตามมาตรา ๗ มาตรา
๘ มาตรา ๑๐ และมาตรา ๑๒ แห่งพระราชบัญญัติการทำงานของคนต่างด้าว พ.ศ. ๒๕๒๑
ตามหลักเกณฑ์ที่อธิบดีกำหนด
เฉพาะการพิจารณาออกใบอนุญาตสำหรับคนต่างด้าวที่ยื่นขออนุญาตทำงานในเขตจังหวัดของตน
 ผู้ว่าราชการจังหวัดอาจมอบหมายให้ข้าราชการพลเรือนสามัญตั้งแต่ระดับ
๖ ขึ้นไป ซึ่งปฏิบัติงาน ณ สำนักงานพัฒนาแรงงานจังหวัด
ออกใบอนุญาตทำงานให้คนต่างด้าวตามวรรคหนึ่งได้
 ๓.
ผู้ซึ่งได้รับมอบหมายตามข้อ ๒ พิจารณาแล้วอนุญาตหรือไม่อนุญาตให้คนต่างด้าวทำงาน
ให้แจ้งเป็นหนังสือต่ออธิบดีทุกเดือน
ในกรณีไม่อนุญาตให้ชี้แจงเหตุผลเพื่อประโยชน์ในการพิจารณาอุทธรณ์ ตามมาตรา ๑๗
แห่งพระราชบัญญัติการทำงานของคนต่างด้าว พ.ศ. ๒๕๒๑
 ๔.
หัวหน้าด่านตรวจคนหางาน กรมพัฒนาฝีมือแรงงาน
มีอำนาจรับแจ้งการทำงานของคนต่างด้าวที่เข้ามาในราชอาณาจักรเป็นการชั่วคราวตามกฎหมายว่าด้วยคนเข้าเมือง
เพื่อทำงานอันจำเป็นและเร่งด่วน มีระยะการทำงานไม่เกินสิบห้าวัน ตามมาตรา ๗
แห่งพระราชบัญญัติการทำงานของคนต่างด้าว พ.ศ. ๒๕๒๑
เฉพาะในเขตท้องที่ที่ตนรับผิดชอบ
 ทั้งนี้
ตั้งแต่บัดนี้เป็นต้นไป

สั่ง ณ วันที่ ๒๓
กรกฎาคม ๒๕๓๖
อัมพา จุณณานนท์
อธิบดีกรมพัฒนาฝีมือแรงงาน



ภัทรวีร์/ปรับปรุง
๔ ธันวาคม ๒๕๖๐